Document ID: 32010R0024

KOMMISSIONENS FORORDNING (EU) Nr. 24/2010
af 13. januar 2010
om registrering af en betegnelse i registret over beskyttede oprindelsesbetegnelser og beskyttede geografiske betegnelser (Jihočeská Niva (BGB))
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (1), særlig artikel 7, stk. 5, tredje og fjerde afsnit, og
ud fra følgende betragtninger:
(1)
I medfør af artikel 6, stk. 2, og i overensstemmelse med artikel 17, stk. 2, i forordning (EF) nr. 510/2006 er Den Tjekkiske Republiks ansøgning om registrering af betegnelsen »Jihočeská Niva« blevet offentliggjort i Den Europæiske Unions Tidende (2).
(2)
Slovakiet gjorde indsigelse mod registreringen i medfør af artikel 7, stk. 1, i forordning (EF) nr. 510/2006. Det blev fundet, at indsigelsen kunne antages i medfør af artikel 7, stk. 3, første afsnit, litra b) og c), i nævnte forordning.
(3)
Slovakiet anførte i indsigelsen, at registreringen af den pågældende betegnelse ville være i strid med artikel 3, stk. 4, i forordning (EF) nr. 510/2006 og ville skade eksisterende varemærker, der er registreret på Slovakiets område.
(4)
Kommissionen har ved brev af 24. juni 2008 opfordret de berørte medlemsstater til at nå til enighed ved anvendelse af deres interne procedurer.
(5)
Da Slovakiet og Den Tjekkiske Republik ikke nåede til enighed inden for de fastsatte frister, skal Kommissionen træffe afgørelse efter proceduren i artikel 15, stk. 2, i forordning (EF) nr. 510/2006.
(6)
På baggrund af oplysningerne fra Slovakiet kan Kommissionen ikke konkludere, at registreringen af betegnelsen »Jihočeská Niva« ville være i strid med artikel 3, stk. 4, i forordning (EF) nr. 510/2006. Selv om den indsigende part måtte have fremlagt bevis for, at betegnelsen »Jihočeská Niva« kan associeres med betegnelsen »Niva«, er der ikke fremlagt noget bevis for, hvilken grad af specificitet varemærket har opnået som følge af sin anseelse, sit omdømme og varigheden af sin anvendelse. På grundlag af de disponible oplysninger er det derfor ikke påvist, at registreringen af »Jihočeská Niva« vil kunne vildlede forbrugerne med hensyn til produktets virkelige oprindelse.
(7)
Der er ikke fremlagt noget bevis, som gør det muligt for Kommissionen at konkludere, at registreringen af betegnelsen »Jihočeská Niva« som en beskyttet geografisk betegnelse under hensyntagen til god skik og sædvane og den faktiske risiko for forveksling ville være i strid med bestemmelserne i artikel 7. Ifølge det bevis, som Kommissionen har fået forelagt, er ordet »Niva« i årtier blevet anvendt som en artsbetegnelse i Tjekkiet og Slovakiet for en ostetype. Endvidere vil registreringen af nævnte betegnelse som en beskyttet geografisk betegnelse ikke gøre det nødvendigt at annullere eller ugyldiggøre eksisterende varemærker, idet disse er blevet anvendt inden datoen for indgivelsen af ansøgningen om registrering af betegnelsen til Kommissionen, og registreringen vil heller ikke hindre en fortsat anvendelse af nævnte betegnelse. Ifølge de oplysninger, som Kommissionen råder over, indebærer den eneret, som indehaveren af nævnte varemærker har, ikke, at han kan forhindre tredjemand i at gøre erhvervsmæssig brug, for så vidt dette sker i overensstemmelse med redelig markedsføringsskik, af en betegnelse, der vedrører en geografisk oprindelse, jf. artikel 6 i Europa-Parlamentets og Rådets direktiv 2008/95/EF af 22. oktober 2008 om indbyrdes tilnærmelse af medlemsstaternes lovgivning om varemærker (3).
(8)
På den baggrund bør betegnelsen »Jihočeská Niva« opføres i registret over beskyttede oprindelsesbetegnelser og beskyttede geografiske betegnelser.
(9)
Foranstaltningerne i denne forordning er i overensstemmelse med udtalelse fra Den Stående Komité for Beskyttede Geografiske Betegnelser og Beskyttede Oprindelsesbetegnelser -
VEDTAGET DENNE FORORDNING:
Artikel 1
Betegnelsen i bilaget til denne forordning registreres hermed.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. januar 2010.

Labels: 3
17
18
6